*Janikovszky Éva*

**Akár hiszed, akár nem** (részlet)

Amíg kicsi voltam, nem értettem,

hogy az egyik nagymama az apukám anyukája,

a másik nagymama pedig az anyukám anyukája.

Amíg kicsi voltam, nem értettem, hogy az egyik nagypapa

az apukám apukája, a másik nagypapa pedig az anyukám apukája.

Amióta nagy vagyok,

tudom, hogy ki kinek az anyukája,

és ki kinek az apukája,

és ki kinek a gyereke.

De Micike, a testvérem még kicsi, és nem tudja.

Pedig igazán egyszerű.

Mondtam is Micikének:

Akár hiszed, akár nem,

apu az egyik nagymama és nagypapa fia,

anyu pedig a másik nagymama és nagypapa lánya.

Micike azt mondta, hogy

ugyan már,

anyu az anyu,

és apu az apu.